Ses kinders tussen slagoffers in gru-ongelukDie ongelukstoneel op die R579. (Foto: Verskaf) Altesaam 16 mense, onder wie twee taxibestuurders en ses skoolkinders, het in Vrydag se gru-ongeluk op die R579 buite Groblersdal in Limpopo omgekom. Vier mense is ernstig beseer. Tidimalo Chuene, woordvoerder van die provinsiale departement van vervoer en gemeenskapsveiligheid, sê die ongeluk het omstreeks 07:00 plaasgevind toe ŉ minibustaxi vermoedelik ŉ voertuig verbygesteek en reg van voor met ŉ vragmotor en ŉ ander minibustaxi gebots het. Een van die taxi’s het leerders skool toe geneem toe die ongeluk vanoggend in die omgewing van Motetema plaasgevind het. Wetstoepassers op die toneel sê roekelose bestuur het moontlik tot die ongeluk gelei. Die ongelukstoneel op die R579. (Foto: Verskaf) Die toneel is sedertdien opgeruim en die pad is vir verkeer oopgestel. Die voorval volg kort nadat ŉ afsonderlike ongeluk op die R71 naby Ga-Makanye in die Mankweng-omgewing van Polokwane die lewe van drie mense geëis het. ŉ Vragmotor het vermoedelik versuim om by ŉ stopteken stil te hou en met ŉ motor gebots. Al drie insittendes van die motor is dood. Florence Radzilani, LUR van vervoer en gemeenskapsveiligheid in Limpopo, het haar kommer te kenne gegee oor die aantal sterftes wat die afgelope ruk op die provinsie se paaie aangeteken is. “Hierdie ongelukke is ŉ aanduiding dat iets baie verkeerd is wanneer dit by bestuurdersgedrag kom, aangesien die ongelukke in die meeste gevalle deur roekelose bestuur veroorsaak is. “Ons pleit steeds by motoriste om die padreëls te gehoorsaam en te verseker dat hul voertuie in ŉ padwaardige toestand is voordat hulle vertrek.”